Seuntjie hoor vir die eerste keer sy mamma se stem | Maroela Media
Grayson Marais, saam sy ouers en die mediese span. (Foto: Verskaf)
'n Baba van Port Elizabeth kon verlede week vir die eerste keer in sy jong lewe sy ma se stem hoor, danksy 'n kogleêre-inplantingsprosedure wat deur 'n span dokters in die Vriendelike Stad uitgevoer is.
Die dapper 18 maande oue Grayson Marais het 'n pro bono-operasie ondergaan in die Netcare Greenacres-hospitaal, die Netcare-stigting en die Port Elizabethse provinsiale hospitaal.
'n Span spesialiste, gelei deur die oor-, neus-en-keelspesialis dr. Ian Butler, het saamgespan om te verseker dat die klein rakker vir die eerste keer die klankwêreld kan beleef. Dr. Chris Ngaka was die narkotiseur aan diens.
'n Klein sny, ongeveer 5 cm lank, is agter die oor gemaak om die interne toestel te plaas. Dit is onder algemene narkose gedoen en die funksionaliteit en neurale reaksie op stimulasie word bevestig voordat die pasiënt wakker word.
"Die inplantingsprosedure van Grayson is suksesvol afgehandel, en hy het goed gevaar toe ons sy verbande en steke verwyder het tydens ons eerste opvolgkonsultasie," sê Butler.
"Ons hoop dat hy met die nodige spraak-en-luisterterapie sal voortgaan om sy gehoor en spraak verder te bevorder. Ek en my kollegas was opgewonde dat ons hierdie pragtige seuntjie wat altyd 'n groot glimlag op sy gesig het, kon bystaan. "
Grayson Marais saam met sy ma, Antoinette en dr. Iain Butler.
Antoinette Marais, Grayson se ma, sê dat hulle dankbaar is vir die "wonderlike geskenk" wat haar seun ontvang het. Sy het die span dokters en die Netcare-stigting en Netcare Greenacres-hospitaal bedank vir hierdie besonderse skenking en vir die betaling van al die teater- en ander hospitaalkoste verbonde aan Grayson se prosedure.
Die Port Elizabeth- provinsiale hospitaal, waar Grayson se kogleêre apparaat verlede week vir die eerste keer aangeskakel is, het vir die kogleêre apparaat betaal.
Grayson se gehoorprobleem is al vroeg opgemerk. Hy gebore met 'n ernstige gehoorgestremdheid, wat beteken het dat gewone gehoorapparate nie 'n oplossing vir sy toestand sou wees nie.
"Die vroeë inplanting van 'n kogleêre apparaat is belangrik vir kinders soos Grayson, want dit stel hulle in staat om so vroeg moontlik vertroud te raak met klank en om hul spraak- en kommunikasievaardighede van kleins af te ontwikkel. Dit toon ook die belang van die vroeë opsporing van gehoorprobleme by pasgeborenes," sê Butler.
Butler verduidelik dat die eksterne "mikrofoon"-deel van die kogleêre toestel seine van die omgewing optel, wat die inplantaat dan direk na die gehoorsenuwee in die oor en na die brein stuur, wat die sein as klank herken. Op hierdie manier kan die komplekse kogleêre inplantingstegnologie die beskadigde dele van die oor omseil.
"'n Kind soos Grayson, wat nog nie voorheen geluide gehoor het nie, kan oorweldig word as die toestel die eerste keer aangeskakel word. Om hierdie rede begin ons 'n baie lae volume gebruik. Namate die kind meer vertroud raak met nuwe geluide uit die omgewing, word die "volume" oor 'n paar weke geleidelik harder gestel," sê hy.